雲中行
作者：薛奇童
朝代：唐

paragraphs: 雲中小兒吹金管，向晚因風一川滿。
塞北雲高心已悲，城南木落腸堪斷。
憶昔魏家都此方，涼風觀前朝百王。
千門曉映山川色，雙闕遙連日月光。
舉杯稱壽永相保，日夕歌鐘徹清昊。
將軍汗馬百戰塲，天子射獸五原草。
寂寞金輿去不歸，陵上黃塵滿路飛。
河邊不語傷流水，川上含情歎落暉。
此時獨立無所見，日暮寒風吹客衣。